RESOLUCIÓN do 7 de marzo de 2022, da Dirección Xeral de Relacións Laborais, pola que se publican as axudas concedidas en virtude da Orde do 29 de marzo de 2021 pola que se establecen as bases reguladoras das axudas destinadas a persoas traballadoras do sector do espectáculo no ámbito da Comunidade Autónoma de Galicia e se procede á súa convocatoria para o ano 2021 (código de procedemento TR820O).
Consellería de Emprego e Igualdade — III. Outras disposicións — 17/03/2022

A pandemia da COVID-19 produciu unha emerxencia sanitaria a nivel global, ata o punto de declararse o estado de alarma no noso país, para a xestión da crise, mediante o Real decreto 463/2020, de 14 de marzo, que incluíu grandes limitacións na actividade ata a actualidade.
As ditas limitacións afectan notablemente as actividades relacionadas co sector do espectáculo, que tiveron unha extensa paralización no seu exercicio. Estas actividades concéntranse precisamente na primavera e verán, épocas duramente afectadas por todo tipo de restricións.
Posteriormente, regulouse o Real decreto lei 17/2020, do 5 de maio, polo que se aproban medidas de apoio ao sector cultural e de carácter tributario para facer fronte ao impacto económico e social da COVID-19, que fixou a data da situación legal de desemprego no 14 de marzo de 2020.
Agora ben, as persoas traballadoras que desenvolven a súa actividade no sector do espectáculo en moitos casos non puideron acollerse aos citados ERTE nin ao Decreto lei 17/2020, precisamente pola singularidade do seu desempeño, en Galicia.
A contratación deste persoal no noso territorio prodúcese cun alto índice de estacionalidade, pola multitude de eventos e festas populares na xeografía galega, e xeralmente prodúcense baixo a modalidade de obra ou servizo determinado limitado a un evento ou actuación determinada; e, polo tanto, este persoal non figuraba nos cadros de persoal das empresas nin estaba de alta no réxime da Seguridade Social para poder percibir esas rendas.
O colectivo resultou moi afectado por esta situación, desde o persoal inscrito como artista en espectáculos públicos ata o persoal técnico suxeito ao réxime xeral.
Por isto, a Consellería de Emprego e Igualdade recoñece a este sector como un ramo practicamente paralizado, de tal xeito que os seus profesionais sufriron unha drástica perda de ingresos e, ante a súa situación crítica, é necesario apoiar o persoal traballador e paliar na medida do posible as situacións de desamparo.
Obxecto da axuda: esta orde ten por obxecto aprobar as bases reguladoras e convocar as axudas para compensar a perda de poder adquisitivo das persoas traballadoras do sector do espectáculo con motivo da paralización da súa actividade a causa das medidas adoptadas ocasionadas pola COVID-19, así como a fixación dos criterios e requisitos para a súa concesión para o ano 2021.
Norma reguladora: Orde do 29 de marzo de 2021 pola que se establecen as bases reguladoras das axudas destinadas a persoas traballadoras do sector do espectáculo no ámbito da Comunidade Autónoma de Galicia e se procede á súa convocatoria para o ano 2021 (código de procedemento TR820O).
Crédito orzamentario: 500.000,00 € (cincocentos mil euros) recollido na aplicación orzamentaria 11.03.324A.480.8, código de proxecto 2020 00006, dos orzamentos xerais da Comunidade Autónoma de Galicia para o ano 2021.
Santiago de Compostela, 7 de marzo de 2022